મુંબઈના એક રેલવેના પાટાને કપડાથી જોડવાનો એક વીડિયો વાયરલ થયા પછી વિવાદ સર્જાયો હતો. જો કે સેન્ટ્રલ રેલવે દ્વારા જણાવાયું હતું કે આ સોશિયલ મીડિયા પર વાયરલ થયેલો આ વીડિયો સાચો નથી. આ વીડિયોમાં એક રેલવે કર્મચારી કપડાથી રેલવે ટ્રેકને બાંધતો જોવા મળે છે. આ મામલે રેલવે તંત્રએ જણાવ્યું હતું કે કપડાને માત્ર એ સ્થાન દર્શાવવા માટે બાંધવામાં આવ્યું હતું. મુંબઈના ગોવાંડી અને મનખુંડ સ્ટેશન વચ્ચે રેલવે ટ્રેક ફ્રેકચરની માહિતી મળી હતી. તેના પછી અડધા કલાકમાં જ રેલવે ટ્રેક રિપેર કરી દેવાયો હતો પરંતુ તેના પછી તરત એક વીડિયો વાયરલ થયો હતો, જેમાં દાવો કરાયો કે રેલવેના પાટાને કપડાથી બાંધવામાં આવ્યા છે. રેલવે અધિકારીઓને આ વીડિયો વાયરલ થયાના સમાચાર મળ્યા કે તરત સ્પષ્ટતા કરી હતી. જેમાં જણાવાયું હતું કે કપડાનો ઉપયોગ ક્ષતિગ્રસ્ત જગ્યાને દર્શાવવા કરવામાં આવ્યો હતો કેમકે ભારે વરસાદમાં રંગ લગાવી શકાય તેમ નહોતો.